ธปท.จับมือเพื่อนบ้านชำระเงินQR code
ธปท. ดีเดย์ร่วมกับธนาคารกลาง สปป. ลาว และ ธนาคารกลางอินโดนีเซีย ชำระเงินข้ามประเทศผ่าน QR code หนุนท่องเที่ยวและผู้ประกอบการเอสเอ็มอี
4 เม.ย. 2562

ธปท. ดีเดย์ร่วมกับธนาคารกลาง สปป. ลาว และ ธนาคารกลางอินโดนีเซีย ชำระเงินข้ามประเทศผ่าน QR code หนุนท่องเที่ยวและผู้ประกอบการเอสเอ็มอี
นายวิรไท สันติประภพ ผู้ว่าการธนาคารแห่งประเทศไทย และ Mr. Sonexay Sitphaxay ผู้ว่าการธนาคารแห่ง สปป. ลาว (Bank of Lao PDR) ได้ร่วมลงนามบันทึกความเข้าใจว่าด้วยความร่วมมือด้านการชำระเงินและเทคโนโลยีทางการเงิน โดยมีวัตถุประสงค์เพื่อขยายขอบเขตความร่วมมือด้านการพัฒนาเทคโนโลยีทางการเงินและบริการชำระเงิน สนับสนุนการพัฒนาเทคโนโลยีทางการเงินและการชำระเงินแบบเรียลไทม์ เพื่อส่งเสริมการชำระเงินภายในประเทศและเชื่อมโยงบริการทางการเงินระหว่างประเทศให้มีประสิทธิภาพและปลอดภัย รวมทั้งสนับสนุนการใช้เงินสกุลท้องถิ่น
ทั้งนี้ ธนาคารกลางทั้งสองอยู่ระหว่างหารือร่วมกันในการพัฒนามาตรฐาน QR code เพื่อรองรับบริการการชำระเงินในลาวและการเชื่อมโยง การชำระเงินระหว่างลาวและไทย
นอกจากนี้ สถาบันการเงินของทั้งสองประเทศได้มีความร่วมมือในการเสนอผลิตภัณฑ์ด้านชำระเงินข้ามประเทศผ่าน QR code เพื่ออำนวยความสะดวกให้กับนักท่องเที่ยวลาวและไทย และธุรกิจขนาดกลางและขนาดย่อมที่จะได้รับชำระเงินด้วยความสะดวก รวดเร็ว รวมทั้งมีความคืบหน้าในด้านการโอนเงินของภาคธุรกิจระหว่างสองประเทศด้วยเทคโนโลยี Blockchain




ขณะเดียวกัน ผู้ว่าการ ธปท. และ Mr. Perry Warjiyo ผู้ว่าการ ธนาคารกลางอินโดนีเซีย ได้ร่วมลงนามบันทึกความเข้าใจ (MOU) ว่าด้วยความร่วมมือด้านการชำระเงินและเทคโนโลยีทางการเงิน เมื่อวันที่ 4 เม.ย. 2562 ณ จังหวัดเชียงราย ซึ่ง MOU ดังกล่าวมีวัตถุประสงค์เพื่อสร้างความร่วมมือในการส่งเสริมการพัฒนานวัตกรรมทางการเงิน การเชื่อมโยงระบบการชำระเงินระหว่างประเทศ ตลอดจนการกำกับดูแลระบบการชำระเงิน ซึ่งจะช่วยส่งเสริมพัฒนาการทางการเงินและความเชื่อมโยงทางการเงินของทั้งสองประเทศ อันจะนำไปสู่การเติบโตทางเศรษฐกิจการเงินอย่างยั่งยืนต่อไป